ประกาศสถาบันบริหารกองทุนพลังงาน (องค์การมหาชน) เรื่อง โครงสร้างและการจัดองค์กร อำนาจหน้าที่ วิธีการดำเนินงาน และสถานที่ติดต่อเพื่อขอรับข้อมูลข่าวสารของสถาบันบริหารกองทุนพลังงาน (องค์การมหาชน)

ประกาศสถาบันบริหารกองทุนพลังงาน (องค์การมหาชน)

ประกาศสถาบันบริหารกองทุนพลังงาน
(องค์การมหาชน)
เรื่อง
โครงสร้างและการจัดองค์กร อำนาจหน้าที่ วิธีการดำเนินงาน และสถานที่ติดต่อ
เพื่อขอรับข้อมูลข่าวสารของสถาบันบริหารกองทุนพลังงาน
(องค์การมหาชน)[๑]

โดยที่
มาตรา ๗ (๑) (๒) และ (๓) แห่งพระราชบัญญัติข้อมูลข่าวสารของราชการ พ.ศ. ๒๕๔๐
กำหนดให้หน่วยงานของรัฐเปิดเผยข้อมูลข่าวสารราชการเกี่ยวกับโครงสร้างและการจัดองค์กร
สรุปอำนาจหน้าที่และวิธีการดำเนินงาน และสถานที่ติดต่อเพื่อขอรับข้อมูลข่าวสาร
หรือคำแนะนำในการติดต่อกับหน่วยงานรัฐ สถาบันบริหารกองทุนพลังงาน (องค์การมหาชน)
จึงได้ออกประกาศไว้ ดังต่อไปนี้

ข้อ
๑  สถาบันบริหารกองทุนพลังงาน
(องค์การมหาชน) มีวัตถุประสงค์ ดังต่อไปนี้
(๑)
จัดหาเงินมาให้กองทุนน้ำมันเชื้อเพลิงนำไปชดเชยราคาน้ำมันเชื้อเพลิง
เพื่อรักษาระดับราคาขายปลีกน้ำมันเชื้อเพลิงภายในประเทศไม่ให้สูงเกินกว่าระดับที่คณะรัฐมนตรีกำหนด
(๒)
ดำเนินการใด ๆ ตามนโยบายของรัฐบาลที่เกี่ยวข้องกับการบริหารกองทุนพลังงาน

ข้อ
๒  อำนาจหน้าที่ของสถาบันบริหารกองทุนพลังงาน
(องค์การมหาชน) มีดังนี้
(๑)
ดำเนินการใด ๆ เพื่อให้สำเร็จตามวัตถุประสงค์ของสถาบัน  ทั้งนี้ ตามหลักเกณฑ์และวิธีการที่คณะกรรมการนโยบายพลังงานแห่งชาติ
คณะกรรมการนโยบายพลังงาน หรือคณะกรรมการกำหนด
(๒)
ดำเนินการ และประสานงานกับส่วนราชการ และองค์การต่าง ๆ ที่เกี่ยวข้อง
(๓)
ดำเนินการ
หรือมอบหมายให้หน่วยงานอื่นดำเนินการในส่วนที่เกี่ยวข้องกับสถาบันตามที่คณะกรรมการนโยบายพลังงานแห่งชาติ
คณะกรรมการนโยบายพลังงาน หรือคณะกรรมการกำหนด
(๔)
ปฏิบัติการอื่นใดตามที่คณะรัฐมนตรี คณะกรรมการนโยบายพลังงานแห่งชาติ
คณะกรรมการนโยบายพลังงาน หรือคณะกรรมการมอบหมาย
(๕)
ถือกรรมสิทธิ์ มีสิทธิครอบครอง หรือก่อตั้งทรัพย์สิทธิต่าง ๆ
(๖)
ก่อตั้งสิทธิ หรือทำนิติกรรมทุกประเภทผูกพันทรัพย์สิน ตลอดจนนิติกรรมอื่นใด
เพื่อประโยชน์ในการดำเนินกิจการของสถาบัน เช่น ให้กู้ยืมเงิน ค้ำประกัน เช่า
เช่าซื้อ ให้เช่า หรือให้เช่าซื้อ ว่าจ้างหรือรับจ้าง
(๗)
กู้ยืมเงินเพื่อประโยชน์ในการดำเนินการตามวัตถุประสงค์  ทั้งนี้ การกู้ยืมเงินให้เป็นไปตามหลักเกณฑ์ที่คณะรัฐมนตรีกำหนด
(๘)
เรียกเก็บค่าธรรมเนียม ค่าบำรุง ค่าตอบแทน หรือค่าบริการในการดำเนินกิจการ
(๙)
จัดให้มีและให้ทุนเพื่อสนับสนุนการดำเนินงานของสถาบันตามที่คณะกรรมการ
นโยบายพลังงานแห่งชาติ คณะกรรมการนโยบายพลังงาน หรือคณะกรรมการกำหนด
(๑๐)
ดำเนินงานอื่นใดที่จำเป็น
หรือต่อเนื่องเพื่อให้บรรลุวัตถุประสงค์ของสถาบันตามที่คณะกรรมการนโยบายพลังงานแห่งชาติ
คณะกรรมการนโยบายพลังงาน หรือคณะกรรมการมอบหมาย

ข้อ
๓  โครงสร้างและการจัดองค์กรของสถาบันบริหารกองทุนพลังงาน
(องค์การมหาชน) มีดังนี้
(๑)
สำนักวิจัยและยุทธศาสตร์
(๒)
สำนักบริหารการเงินและบัญชีกองทุน
(๓)
สำนักบริหารกลาง
(๔)
สำนักตรวจสอบภายใน

ข้อ
๔  สถานที่ติดต่อเพื่อขอรับข้อมูลข่าวสาร
หรือคำแนะนำของสถาบันบริหารกองทุนพลังงาน (องค์การมหาชน) ให้ติดต่อได้ที่
สำนักวิจัยและยุทธศาสตร์ สถาบันบริหารกองทุนพลังงาน (องค์การมหาชน) เลขที่ ๕๕๕/๒
ศูนย์เอนเนอร์ยี่คอมเพล็กซ์ ชั้น ๑๑ อาคารบี ถนนวิภาวดีรังสิต แขวงจตุจักร เขตจตุจักร กรุงเทพมหานคร ๑๐๙๐๐ โทรศัพท์ ๐ ๒๗๙๔ ๖๐๖๓
โทรสาร ๐ ๒๗๙๔ ๖๐๗๐

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๑
สิงหาคม พ.ศ. ๒๕๕๙
เสมอใจ  ศุขสุเมฆ
ผู้อำนวยการสถาบันบริหารกองทุนพลังงาน

วิศนี/ปริยานุช/จัดทำ
๑๔ กันยายน
๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๗๒ ง/หน้า ๒๓๘/๘ กันยายน ๒๕๕๙